[pic] | EUROPOS BENDRIJŲ KOMISIJA |

Briuselis, 20.12.2007

KOM(2007) 835 galutinis

Pasiūlymas

TARYBOS REGLAMENTAS

panaikinantis antidempingo muitą importuojamam Kinijos Liaudies Respublikos kilmės feromolibdenui ir nutraukiantis su šiuo importu susijusį tyrimą po peržiūros pagal Tarybos reglamento (EB) Nr. 384/96 11 straipsnio 3 dalį

(pateikta Komisijos)

AIŠKINAMASIS MEMORANDUMAS

PASIūLYMO APLINKYBėS |

110 | Pasiūlymo pagrindas ir tikslai Šis pasiūlymas yra susijęs su 1995 m. gruodžio 22 d. Tarybos reglamento (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių su paskutiniais pakeitimais, padarytais 2005 m. gruodžio 21 d. Tarybos reglamentu (EB) Nr. 2117/2005 (toliau – pagrindinis reglamentas), taikymu atliekant tyrimą, susijusį su importuojamu Kinijos Liaudies Respublikos kilmės feromolibdenu, po išsamios ex officio tarpinės peržiūros pagal pagrindinio reglamento 11 straipsnio 3 dalį. |

120 | Bendrosios aplinkybės Šis pasiūlymas pateikiamas atsižvelgiant į pagrindinio reglamento įgyvendinimą ir yra parengtas remiantis tyrimu, atliktu pagal pagrindiniame reglamente nustatytus esminius ir procedūrinius reikalavimus. |

139 | Pasiūlymo srityje galiojančios nuostatos Pasiūlymo srityje netaikomos jokios galiojančios nuostatos. |

141 | Derėjimas su kitomis Europos Sąjungos politikos sritimis ir tikslais Netaikoma. |

KONSULTACIJOS SU SUINTERESUOTOSIOMIS šALIMIS IR POVEIKIO VERTINIMAS |

Konsultacijos su suinteresuotosiomis šalimis |

219 | Atliekant tyrimą, susijusios suinteresuotosios šalys, remdamosi pagrindinio reglamento nuostatomis, jau turėjo galimybę ginti savo interesus. |

Tiriamųjų duomenų rinkimas ir naudojimas |

229 | Nepriklausomo tyrimo neprireikė. |

230 | Poveikio vertinimas Šis pasiūlymas pateikiamas įgyvendinant pagrindinį reglamentą. Pagrindiniame reglamente nenumatytas bendras poveikio vertinimas, tačiau jame yra pateiktas išsamus būtinų įvertinti sąlygų sąrašas. |

TEISINIAI PASIūLYMO ASPEKTAI |

305 | Siūlomų veiksmų santrauka 2006 m. spalio 31 d. Komisija inicijavo antidempingo priemonių, nustatytų 2002 m. sausio 28 d. Tarybos reglamentu (EB) Nr. 215/2002 Kinijos Liaudies Respublikos (KLR) kilmės feromolibdenui (toliau – FeMo), išsamią ex officio tarpinę peržiūrą. 2007 m. sausio 30 d., remiantis pagrindinio reglamento 11 straipsnio 7 dalies nuostatomis, atliekant išsamią ex officio tarpinę peržiūrą pradėti nagrinėti priemonių taikymo pabaigos peržiūros aspektai, kaip apibrėžta pagrindinio reglamento 11 straipsnio 2 dalyje, t. y. ar baigus taikyti antidempingo priemones dempingas ir žalą tęstųsi arba kartotųsi. Atlikus peržiūros tyrimą nustatyta, kad panaikinus priemones tikriausiai nebūtų vėl pradėta iš KLR į Bendriją eksportuoti didelių FeMo kiekių. Todėl nėra priežasčių iš šios šalies importuojamam FeMo toliau taikyti galiojančių priemonių. Todėl Tarybai siūloma priimti pridedamą reglamento pasiūlymą, kad būtų panaikintos KLR taikomos galiojančios priemonės ir nutrauktas su šia šalimi susijęs tyrimas. |

310 | Teisinis pagrindas 1995 m. gruodžio 22 d. Tarybos reglamentas (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių su paskutiniais pakeitimais, padarytais 2005 m. gruodžio 21 d. Tarybos reglamentu (EB) Nr. 2117/2005. |

329 | Subsidiarumo principas Pasiūlymas priklauso išimtinei Bendrijos kompetencijai. Todėl subsidiarumo principas netaikomas. |

Proporcingumo principas Pasiūlymas atitinka proporcingumo principą dėl šios (-ių) priežasties (-čių). |

331 | Veiksmų pobūdis aprašytas pirmiau minėtame pagrindiniame reglamente, nesuteikiant galimybės taikyti nacionalinį sprendimą. |

332 | Nuoroda apie Bendrijai, šalių vyriausybėms, regionų ir vietos valdžios institucijoms, ūkio subjektams ir piliečiams tenkančios finansinės bei administracinės naštos mažinimą ir jos proporcingumą pasiūlymo tikslui netaikoma. |

Pasirinkta priemonė |

341 | Siūloma priemonė: reglamentas. |

342 | Kitos priemonės būtų netinkamos dėl šios (-ių) priežasties (-čių). Minėtame pagrindiniame reglamente kitos galimybės nenumatytos. |

POVEIKIS BIUDžETUI |

409 | Pasiūlymas neturi poveikio Bendrijos biudžetui. |

1. Pasiūlymas

TARYBOS REGLAMENTAS

panaikinantis antidempingo muitą importuojamam Kinijos Liaudies Respublikos kilmės feromolibdenui ir nutraukiantis su šiuo importu susijusį tyrimą po peržiūros pagal Tarybos reglamento (EB) Nr. 384/96 11 straipsnio 3 dalį

EUROPOS SĄJUNGOS TARYBA,

atsižvelgdama į Europos bendrijos steigimo sutartį,

atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių[1] (toliau – pagrindinis reglamentas), ypač į jo 11 straipsnio 2, 3 ir 7 dalis,

atsižvelgdama į Komisijos pasiūlymą, pateiktą pasikonsultavus su Patariamuoju komitetu,

kadangi:

A. PROCEDŪRA

1. Galiojančios priemonės

2. 2002 m. sausio mėn. Taryba Reglamentu (EB) Nr. 215/2002[2] nustatė galutinį antidempingo muitą importuojamam Kinijos Liaudies Respublikos (toliau – KLR) kilmės feromolibdenui (toliau – FeMo), kurio KN kodas yra 7202 70 00 (toliau – nagrinėjamasis produktas). Tyrimas, kurį atliekant nagrinėtas 1999 m. spalio 1 d. – 2000 m. rugsėjo 30 d. laikotarpis ir po kurio nustatytos šios priemonės, toliau vadinamas pirminiu tyrimu. Reglamentu (EB) Nr. 215/2002 nustatytos priemonės – 22,5 % ad valorem muitas.

3. 2006 m. spalio mėn. Komisija Sprendimu 2006/714/EB[3] devynių mėnesių laikotarpiui sustabdė Reglamentu (EB) Nr. 215/2002 importuojamam Kinijos Liaudies Respublikos kilmės nagrinėjamajam produktui nustatyto galutinio antidempingo muito taikymą. Sprendimas sustabdyti Tarybos reglamentu (EB) Nr. 215/2002 nustatyto galutinio antidempingo muito taikymą priimtas laikantis pagrindinio reglamento 14 straipsnio 4 dalies nuostatų.

4. Komisija Sprendime 2006/714/EB padarė išvadą, kad atsižvelgiant į laikinus rinkos sąlygų pokyčius, visų pirma aukštą nagrinėjamojo produkto kainų Bendrijos rinkoje lygį, kuris buvo daug didesnis už pirminiame tyrime nustatytą žalos lygį, ir tariamą nagrinėjamojo produkto paklausos ir pasiūlos neatitikimą, su importuojamu KLR kilmės nagrinėjamuoju produktu susijusi žala sustabdžius priemonių taikymą tikriausiai nebus vėl daroma.

5. 2007 m. liepos mėn. Taryba Reglamentu (EB) Nr. 856/2007[4] iki 2008 m. sausio 31 d. pratęsė galutinio antidempingo muito, nustatyto Tarybos reglamentu (EB) Nr. 215/2002 importuojamam KLR kilmės nagrinėjamajam produktui, taikymo sustabdymą.

6. Taryba Reglamente (EB) Nr. 856/2007 padarė išvadą, kad 2006 m. spalio mėn. sustabdžius antidempingo muito taikymą, su nagrinėjamuoju produktu susijusi Bendrijos pramonės padėtis nepasikeitė, ir nusprendė, kol nebus gautos peržiūros išvados (žr. 6–8 konstatuojamąsias dalis), pagal pagrindinio reglamento 14 straipsnio 4 dalies nuostatas pratęsti galiojančių priemonių taikymo sustabdymą.

2. Priemonių peržiūra

7. 2006 m. spalio 31 d. Europos Sąjungos oficialiajame leidinyje paskelbtu pranešimu[5] pagal pagrindinio reglamento 11 straipsnio 3 dalį importuojamam KLR kilmės FeMo inicijuota taikomų antidempingo priemonių išsami ex officio tarpinė peržiūra, nes atsižvelgiant į visus Komisijos turimus duomenis prima facie nustatyta, kad aplinkybės, kurioms remiantis buvo nustatytos galiojančios priemonės, pasikeitė tokiu mastu, kad galiojančios priemonės jau gali būti netinkamos, o kai kurie pokyčiai yra ilgalaikiai.

8. Primenama, kad pagal pagrindinio reglamento 11 straipsnio 7 dalies nuostatas, jei tarpinė antidempingo priemonių peržiūra pagal pagrindinio reglamento 11 straipsnio 3 dalį atliekama antidempingo priemonių taikymo laikotarpio pabaigoje, kaip nustatyta pagrindinio reglamento 11 straipsnio 2 dalyje, per tarpinę peržiūrą taip pat nagrinėjamos pagrindinio reglamento 11 straipsnio 2 dalyje nustatytos aplinkybės, susijusios su priemonių taikymo pabaigos peržiūromis.

9. Atsižvelgus į tai, kas išdėstyta pirmiau, ir į tai, kad Reglamentu (EB) Nr. 215/2002 nustatytos priemonės turėjo baigti galioti 2007 m. sausio mėn., atliekant 6 konstatuojamojoje dalyje nurodytą išsamią ex officio tarpinę peržiūrą nagrinėtos aplinkybės, susijusios su priemonių taikymo pabaigos peržiūromis. Todėl atliekant išsamią ex officio tarpinę peržiūrą reikėjo padaryti išvadas, ar yra tikimybė, kad baigus taikyti priemones dempingas ir žala tęstųsi arba pasikartotų.

3. Tyrimas

10. Komisija apie išsamią ex officio tarpinę peržiūrą oficialiai pranešė KLR gamintojams ir jų asociacijoms, žinomiems susijusiems Bendrijos naudotojams ir jų asociacijoms, KLR atstovams ir žinomiems Bendrijos gamintojams bei jų asociacijoms. Suinteresuotosioms šalims buvo suteikta galimybė per pranešime apie inicijavimą nustatytą laikotarpį raštu pareikšti savo nuomonę ir prašyti jas išklausyti.

11. Atsižvelgiant į didelį, kaip manoma, susijusių Kinijos eksportuotojų (gamintojų) skaičių, laikyta tikslinga, remiantis pagrindinio reglamento 17 straipsniu, nagrinėti, ar reikėtų atlikti atranką. Kad Komisija galėtų nuspręsti, ar atranka būtina (o jei būtina, kad galėtų atrinkti bendroves), pirmiau minėtų šalių prašyta per 15 dienų nuo peržiūros inicijavimo pranešti apie save ir Komisijai pateikti pranešime apie inicijavimą prašomą informaciją. Tačiau tik vienas Kinijos gamintojas pranešė apie save ir pateikė prašomą informaciją atrankai atlikti. Todėl nuspręsta, kad atranka nebūtina.

12. Kad KLR eksportuotojai (gamintojai) panorėję galėtų pateikti prašymą taikyti rinkos ekonomikos režimą (toliau – RER) arba individualų režimą (toliau – IR), Komisija žinomiems susijusiems eksportuotojams (gamintojams), KLR valdžios institucijoms ir Kinijos metalų, mineralų ir cheminių medžiagų importuotojų ir eksportuotojų prekybos rūmams (CCCMC) nusiuntė prašymo formas.

13. Komisija nusiuntė klausimynus vieninteliam bendradarbiaujančiam Kinijos gamintojui, žinomiems susijusiems naudotojams ir nesusijusiems importuotojams, žinomiems susijusiems Bendrijos gamintojams ir žinomiems Jungtinių Amerikos Valstijų (JAV), kurios atliekant pirminį tyrimą buvo pasirinktos panašia šalimi, FeMo gamintojams.

14. Klausimyno atsakymai gauti iš trijų Bendrijos gamintojų (pagaminančių 100 % produkcijos Bendrijoje), vieno KLR gamintojo, dviejų naudotojų ir vieno JAV gamintojo. Be to, Komisijai pastabų ir informacijos pateikė du naudotojai, Europos liejyklų asociacija, Liejinių metalų federacija, Europos geležies ir plieno pramonės konfederacija (EUROFER), Europos geležies lydinių gamintojų asociacija (EUROALLIAGES), CCCMC, vienas Kinijos gamintojas ir vienas JAV gamintojas.

15. Komisija rinko ir tikrino visą informaciją, kurią manė esant būtiną analizei atlikti, ir atliko tikrinamuosius vizitus šių bendrovių patalpose:

a) Bendrijos gamintojai

- Climax Molybdenum UK Ltd, Stoumarketas, Jungtinė Karalystė

- Sadaci, N.V. , Gentas, Belgija

- Treibacher Industrie AG, Treibach-Althofenas, Austrija

b) KLR gamintojas

- Nanjing Metalink International Co. Ltd. , Nandzingas

c) JAV gamintojas

- Bear Metallurgical Company , Batleris, Pensilvanija

d) Bendrijos naudotojai

- Corus UK Limited , Skantorpas, Jungtinė Karalystė

- Böhler-Uddeholm AG , Viena, Austrija

- Atliekant su dempingu ir žala susijusių aplinkybių bei dempingo ir žalos tęsimosi ir (arba) pasikartojimo tyrimą, nagrinėtas laikotarpis nuo 2005 m. spalio 1 d. iki 2006 m. rugsėjo 30 d. (toliau – peržiūros tiriamasis laikotarpis arba PTL) Atliekant žalos tęsimosi arba pasikartojimo tikimybei įvertinti svarbių tendencijų tyrimą, nagrinėtas laikotarpis nuo 2003 m. sausio 1 d. iki PTL pabaigos (toliau – nagrinėjamasis laikotarpis).

B. NAGRINĖJAMASIS PRODUKTAS IR PANAŠUS PRODUKTAS

1. Nagrinėjamasis produktas

16. Nagrinėjamojo produkto apibrėžtis yra tokia pati, kaip 1 konstatuojamojoje dalyje minėtame pirminiame tyrime naudota apibrėžtis.

17. Nagrinėjamasis produktas – tai KLR kilmės feromolibdenas, kurio klasifikacinis KN kodas šiuo metu yra 7202 70 00.

18. FeMo yra geležies lydinys, kurio sudėtyje paprastai yra 45–80 % molibdeno, o likusi dalis – geležis ir nedidelis kiekis priemaišų. Tikrasis molibdeno (Mo) kiekis FeMo yra nepastovus, jis išreiškiamas bendro FeMo svorio procentu. Yra du pagrindiniai FeMo gamybos procesų tipai – terminis ir elektrolitinis. Abiem atvejais techninio molibdeno trioksido (MoO3) kiekis sumažėja, jei yra geležies. Tačiau dėl praktinių priežasčių ir didesnių sąnaudų elektrolitinis metodas praktiškai netaikomas. Per terminį gamybos procesą aliuminis ir silicio metalai naudojami krūviui sumažinti, kurį sudaro MoO3 ir geležies oksido mišinys.

19. Gaminant legiruotąjį plieną ir ketų lydaluose FeMo naudojamas dėl molibdeno savybės stiprinti legiruotojo plieno ir ketaus atsparumą korozijai ir karščiui.

20. Parduodamas skirtingų rūšių produktas, atsižvelgiant į molibdeno kiekio ir priemaišų santykį. Atlikus tyrimą nustatyta, kad visų rūšių produktai pasižymi tomis pačiomis pagrindinėmis fizinėmis ir cheminėmis savybėmis bei naudojami tai pačiai paskirčiai. Todėl atliekant šią peržiūrą visų rūšių nagrinėjamasis produktas laikomas vienu produktu.

2. Panašus produktas

21. Atlikus šią peržiūrą nustatyta, kad nagrinėjamasis produktas ir KLR bei JAV pagamintas bei vidaus rinkoje parduotas FeMo ir Bendrijos gamintojų pagamintas bei Bendrijoje parduotas FeMo pasižymi tomis pačiomis fizinėmis ir cheminėmis savybėmis bei yra naudojamas tai pačiai paskirčiai. Todėl šie produktai laikomi panašiu produktu, kaip apibrėžta pagrindinio reglamento 1 straipsnio 4 dalyje.

C. DEMPINGO TĘSIMOSI ARBA PASIKARTOJIMO TIKIMYBĖ

1. Pirminės pastabos

22. Remiantis pagrindinio reglamento 11 straipsnio 2, 3 ir 7 dalimis nagrinėta, ar pastaruoju metu vykdytas dempingas ir ar yra tikimybės, kad pasibaigus priemonių galiojimui dempingas tęstųsi arba pasikartotų.

23. Per PTL KLR (toliau – nagrinėjamoji šalis) kilmės FeMo iš esmės nebuvo importuojamas į Bendriją. Remiantis Eurostatu, iš nagrinėjamosios šalies per PTL į ES 27 valstybes nares importuota tik 13,8 t (iš esmės tai sudaro apie 0,04 % Bendrijos suvartojimo), nors per pirminį tyrimą į ES 15 valstybių narių importuota daugiau kaip 13 200 t. Pažymima, kad visi duomenys apie FeMo reglamente yra pakoreguoti, kad atitiktų Mo kiekį.

24. Per PTL vienintelis bendradarbiaujantis Kinijos gamintojas FeMo nepardavė eksportui nei į Bendriją, nei į kitas šalis, todėl norint nustatyti eksporto dempingo kaina pasikartojimo tikimybę, nebuvo galima įprastiniu būdu apskaičiuoti dempingo remiantis paties gamintojo duomenimis.

25. Todėl atliekant dempingo pasikartojimo tikimybės analizę reikėjo atsižvelgti į informaciją, susijusią su laikotarpiu po PTL, t. y. kai buvo sustabdytas antidempingo muito taikymas.

2.1. Rinkos ekonomikos režimas (RER)

26. Remiantis pagrindinio reglamento 2 straipsnio 7 dalies b punktu antidempingo tyrimuose dėl KLR kilmės importo normalioji vertė nustatoma pagal to paties straipsnio 1–6 dalis tiems eksportuojantiems gamintojams, kurie, kaip buvo nustatyta, atitinka pagrindinio reglamento 2 straipsnio 7 dalies c punkte išdėstytus kriterijus, t. y. kai jie įrodo, kad panašus produktas gaminamas ir parduodamas rinkos ekonomikos sąlygomis. Trumpumo ir aiškumo sumetimais toliau pateikiami apibendrinti kriterijai.

27. 1. Verslo sprendimai priimami ir išlaidos numatomos atsižvelgiant į rinkos sąlygas be žymaus valstybės kišimosi;

28. 2. Apskaitos įrašai tikrinami nepriklausomų auditorių pagal tarptautinius apskaitos standartus (TAS) ir naudojami visiems tikslams;

29. 3. Nėra jokių reikšmingų iškraipymų, likusių iš ankstesnės ne rinkos ekonomikos sistemos;

30. 4. Bankroto ir nuosavybės įstatymai užtikrina teisinį tikrumą ir stabilumą;

31. 5. Valiuta konvertuojama rinkos kursu.

32. Vienintelis bendradarbiaujantis FeMo Kinijos gamintojas kreipėsi dėl RER taikymo pagal pagrindinio reglamento 2 straipsnio 7 dalies b punktą ir per nustatytą laikotarpį pateikė užpildytą eksportuojančių gamintojų RER prašymo formą. Nors šis Kinijos gamintojas FeMo eksportui nepardavė, jo RER prašymą buvo tikslinga nagrinėti, nes Kinijos bendradarbiavimo lygis buvo labai žemas.

33. Komisija paprašė vienintelio bendradarbiaujančio gamintojo pateikti visą, jos nuomone, reikalingą informaciją, ir apsilankiusi tos bendrovės patalpose patikrino visą RER prašyme pateiktą informaciją.

34. Vienintelis Kinijos gamintojas Nanjing Metalink International Co. Ltd. (Nandzingas) neįrodė, kad atitinka pagrindinio reglamento 2 straipsnio 7 dalies c punkte nustatytus kriterijus. Bendrovė neatitiko 1, 2 ir 3 kriterijų.

35. Bendradarbiaujančiam eksportuojančiam Kinijos gamintojui, CCCMC ir Bendrijos pramonei buvo suteikta galimybė pateikti pastabas dėl minėtų išvadų, tačiau jokių pastabų negauta.

36. Dėl 1 kriterijaus: atlikus patikrinimą vietoje nustatyta, kad bendrovė, nepaisydama susijusių Kinijos teisės aktų, už didžiąją dalį savo darbuotojų nemokėjo socialinių mokesčių ir dėl to nebuvo nubausta. Be to, bendrovė negalėjo pateikti įrodymų, kad ankstesnis akcininkas perdavė akcijas naujajam Kinijos akcininkui . Per patikrinimą vietoje taip pat nustatyta, kad neseniai Kinijos FeMo pramonės sektoriuje nustatyti naujieji valstybės eksporto apribojimai. Visų pirma Kinijos valdžios institucijos po PTL FeMo eksportui nustatė eksporto licencijų sistemą. Eksporto licenciją norintys gauti gamintojai turi laikytis aiškių ribojamųjų reikalavimų ir nurodyti, be kita ko, ankstesnį mažiausią gamybos ir eksporto kiekį. Visus prašymus pagal atitinkamus teisės aktus nagrinėja provincijų prekybos institucijos ir CCCMC, o sprendimus priima ir įmonių, kurios atitinka reikalavimus eksporto licencijai gauti, sąrašus skelbia Kinijos prekybos ministerija. Atitinkamos valdžios institucijos galėtų vienašališkai pakeisti minėtus mažiausio gamybos ir pardavimo eksportui kiekio reikalavimus. Akivaizdu, kad visiems gamintojams, kurie neatitinka gamybos ir pardavimo eksportui kiekio reikalavimų, nebus leista eksportuoti FeMo. FeMo eksportuoti nebus leista ir visiems naujiems gamintojams, nes licencijos suteikiamos remiantis ankstesnės gamybos ir eksporto duomenimis. Nors minėtas pasikeitimas, susijęs su pardavimo eksportui ribojimu, įvyko po PTL, manyta, kad vertinant bendrovės RER prašymą į tą pasikeitimą reikėtų atsižvelgti, nes į jį neatsižvelgus būtų padarytos akivaizdžiai netinkamos išvados. Todėl padaryta išvada, kad bendrovė neįrodė atitinkanti 1 kriterijų.

37. Dėl 2 kriterijaus: atlikus patikrinimą vietoje nustatyta, kad buvo nesilaikoma pagrindinių Tarptautinės apskaitos standartų principų (kaupimo principas, kompensavimas, sąskaitose nurodytų sumų ir faktinių šaltinių apskaitos duomenų neatitikimai, nebūta patikimo atstovavimo sandoriuose) sąskaitose ir atliekant jų auditą, dėl to suabejota bendrovės sąskaitų patikimumu. Todėl padaryta išvada, kad bendrovė neįrodė atitinkanti 2 kriterijų.

38. Dėl 3 kriterijaus: atlikus patikrinimą vietoje nustatyta, kad yra reikšmingų iškraipymų, likusių iš ankstesnės ne rinkos ekonomikos sistemos. Bendrovė naudojosi didele pelno mokesčio lengvata. Atlikus patikrinimą vietoje dėl žemėvaldos teisių nustatyta, kad: i) žemės skyrimas buvo susijęs su įsipareigojimu dėl investicijų ir ii) mokėjimai už žemėnaudos teises buvo neįtraukti į apskaitos įrašus arba sutartyse dėl žemėnaudos teisių nebuvo įrašytas įsipareigojimas dėl tokio mokėjimo. Be to, turtą vertino tik valstybinės bendrovės, ir nebuvo patvirtinamosios medžiagos dėl trumpalaikių paskolų sąlygų. Todėl padaryta išvada, kad bendrovė neįrodė atitinkanti 3 kriterijų.

39. Remiantis tuo, kas išdėstyta pirmiau, padaryta išvada, kad vienintelis bendradarbiaujantis Kinijos gamintojas neįrodė atitinkantis visus pagrindinio reglamento 2 straipsnio 7 dalies c punkte nustatytus kriterijus, todėl RER jam negalėjo būti suteiktas.

2.2. Individualus režimas (IR)

40. Remiantis pagrindinio reglamento 2 straipsnio 7 dalies a punktu, prireikus, muitas visos šalies mastu nustatomas šalims, kurioms taikomas minėtas straipsnis, išskyrus tuos atvejus, kai bendrovės gali įrodyti atitinkančios visus pagrindinio reglamento 9 straipsnio 5 dalyje nustatytus kriterijus.

41. Vienintelis Kinijos gamintojas, kuris kreipėsi dėl RER taikymo, taip pat prašė taikyti IR, jei RER jam negalėtų būti taikomas.

42. Remiantis turima informacija nustatyta, kad bendrovė per PTL FeMo neeksportavo nei į Bendriją, nei į jokią kitą šalį. Taigi nebuvo įmanoma nustatyti, ar įvykdyti pagrindinio reglamento 9 straipsnio 5 dalyje numatyti reikalavimai. Todėl padaryta išvada, kad bendrovei negalima suteikti IR.

2.3. Panaši šalis

43. Pagal pagrindinio reglamento 2 straipsnio 7 dalį tada, kai importuojama ne iš rinkos ekonomikos šalių ir tokiu mastu, kad negalima suteikti RER, normalioji vertė pagrindinio reglamento 2 straipsnio 7 dalies b punkte nurodytoms šalims turi būti nustatyta pagal kainą arba apskaičiuotąją vertę panašioje šalyje.

44. Pranešime apie inicijavimą Komisija nurodė, kad KLR normaliajai vertei nustatyti panašia šalimi ji ketina pasirinkti JAV ir paragino suinteresuotąsias šalis pateikti pastabas dėl šio pasirinkimo. Pastabų šiuo klausimu nebuvo gauta. Atsižvelgus į tai, kas išdėstyta pirmiau, daroma išvada, kad, kaip ir per pirminį tyrimą, JAV yra tinkama panaši šalis pagal pagrindinio reglamento 2 straipsnio 7 dalies a punktą.

2.4. Dempingo skirtumas per PTL

45. Kaip aprašyta 23 konstatuojamojoje dalyje, per PTL į Bendriją nagrinėjamasis produktas iš esmės nebuvo importuojamas. Todėl nebuvo įmanoma apskaičiuoti tikro dempingo skirtumo.

46. Atsižvelgus į tai, kas išdėstyta pirmiau, ir siekiant tyrimo skaidrumo nustatyta, kad dempingo skirtumas visos šalies mastu, apskaičiuotas remiantis svertiniu vidurkių palyginimu ir išreikštas CIF kainos Bendrijos pasienyje prieš sumokant muitą procentais, buvo 18,5 %.

3. Eksporto dempingo kaina kitimas, jeigu priemonės būtų panaikintos

KLR FeMo pramonės politika

47. Dėl padėties KLR, atlikus tyrimą nustatyta, kad KLR šiuo metu laikosi pramonės politikos, kuria siekiama apriboti FeMo eksportą. Tai akivaizdu atsižvelgiant į naujausias priemones, kurių Kinijos valdžios institucijos ėmėsi dėl FeMo, būtent: i) prieš PTL panaikintos FeMo eksporto mokesčio nuolaidos, ii) 2006 m. lapkričio 1 d. nustatytas FeMo eksporto mokestis, iii) 2007 m. sausio 1 d. nustatyta eksporto licencijų sistema FeMo eksportuoti norinčioms bendrovėms ir iv) 2007 m. kovo 1 d. nustatyta eksporto kvotų sistema bendrovėms, kurioms buvo suteiktos FeMo eksporto licencijos (žr. 31 konstatuojamąją dalį).

Bendradarbiaujančio KLR gamintojo padėtis

48. Primenama, kad tik vienas Kinijos gamintojas bendradarbiavo atliekant tyrimą, tačiau šis gamintojas per PTL FeMo neeksportavo, tik pardavė nedidelį kiekį vidaus rinkoje. Šios nedidelės bendrovės padėtis neleidžia atlikti jokių apytikslių skaičiavimų Kinijos gamintojams.

49. Bendrovės pajėgumų naudojimo santykis buvo mažesnis nei 1 %. Tačiau, atsižvelgus į naująją Kinijos valdžios institucijų politiką FeMo pramonės sektoriuje (žr. 31 ir 42 konstatuojamąsias dalis), nelabai tikėtina, kad bendrovė sugebės panaudoti didelę tų pajėgumų dalį. Iš tiesų bendrovė per pastaruosius trejus metus iki PTL gamino nedaug FeMo, tas kiekis mažėjo, be to, bendrovė nepardavė produkto eksportui. Iš tiesų bendrovę būtų galima laikyti atsitiktiniu FeMo gamintoju, nereguliariai parduodančiu nagrinėjamąjį produktą. Todėl bendrovei būtų sunku gauti eksporto licenciją, be to, jai būtų nustatyta eksporto kvota, nes minėti apribojimai grindžiami ankstesnės eksporto ir gamybos veiklos duomenimis. Taigi šis Kinijos gamintojas ateityje tikriausiai neturėtų teisės eksportuoti FeMo į Bendriją. Atsižvelgiant į atsitiktinę gamybą per pastaruosius kelerius metus ir į naująją Kinijos politiką FeMo pramonėje, t. y. tai, kad Kinijos valdžios institucijos nori reguliuoti FeMo eksportą, kaip aprašyta pirmiau, nėra tikimybės, kad netrukus ši bendrovė vėl galėtų pradėti eksportuoti į Bendriją didelį produkto kiekį. Bet kuriuo atveju, išvados dėl šios bendrovės nelaikomos tipiškomis.

Kitų KLR gamintojų nepanaudoti pajėgumai ir atsargos

50. Nebuvo patikimos informacijos apie nebendradarbiaujančių bendrovių gamybos pajėgumus ir pagamintą kiekį, atsargas bei pardavimą. Dėl to EUROALLIAGES tvirtino, kad KLR yra daug nepanaudotų ir laisvų pajėgumų bei informacijos apie Kinijos bendroves, kurios vėl pradeda kasybos darbus vienoje iš svarbiausių kasybos sričių KLR. Kita vertus, EUROFER tvirtino, kad Kinijos FeMo sektoriuje vyksta susijungimo ir restruktūrizacijos procesai, bendrovėms, kurios neatitinka naujosios Kinijos reguliavimo sistemos, gresia pavojus nutraukti veiklą, o tai trukdo didinti pajėgumus ir gamybos kiekį. Kitaip tariant, remiantis turima informacija apie esamus ir būsimus nepanaudotus gamybos pajėgumus, atsargas ir kt., negalima daryti patikimų išvadų.

51. Tačiau, kad būtų prieita prie reikšmingų išvadų dėl Kinijos gamintojų eksporto veiksmų ateityje, jų eksporto veikla per ilgą laikotarpį, kai buvo sustabdytas antidempingo priemonių taikymas, laikyta geriausiu būsimų tendencijų įrodymu. Primenama, kad, remiantis Eurostato informacija, kitų Kinijos gamintojų, išskyrus bendradarbiaujantį Kinijos gamintoją, FeMo eksportas į Bendriją per PTL buvo nežymus. Sustabdžius 22,5 % antidempingo muito taikymą, importo iš Kinijos į Bendriją kiekis po PTL liko nedidelis. Tai akivaizdus požymis, kad nebendradarbiaujančios bendrovės nėra labai susidomėjusios Bendrijos rinka, ir tokia padėtis tikriausiai išliks artimoje ateityje.

Kainos lygis Bendrijos rinkoje

52. Kaip paaiškinta 2–5 konstatuojamosiose dalyse, nuo 2006 m. spalio mėn. sustabdytas antidempingo muito taikymas importuojamam KLR kilmės FeMo. Remiantis susijusiais Eurostato duomenimis, dėl to importuojamo Kinijos kilmės FeMo kiekis padidėjo nedaug. Iš tiesų nuo 2006 m. spalio mėn. iki 2007 m. rugpjūčio mėn. į Bendriją (ES 27 valstybes nares) importuota apie 846 t Kinijos kilmės FeMo, palyginti su 13,8 t per PTL. Ekstrapoliavus, šios 846 t sudaro mažesnę nei 2,5 % ES 27 valstybių narių Bendrijos rinkos dalį. Be to, paaiškėjo, kad per 12 mėnesių iš Kinijos į ES 27 valstybes nares importuota 8 % mažiau, palyginti su į ES 15 valstybių narių per pirminį tyrimą importuotu kiekiu. Tai yra daug mažesnis kiekis nei iš pagrindinių FeMo eksportuojančių trečiųjų šalių (t. y. Čilės, Armėnijos ir Rusijos) į Bendriją importuojamas kiekis. Be to, sustabdžius didelio 22,5 % antidempingo muito taikymą Kinijos pardavimas eksportui į Bendriją padidėjo labai nedaug, o tai rodo, kad Kinijos gamintojai rado kitas rinkas. Dėl 31 ir 42 konstatuojamosiose dalyse aprašytų priežasčių, Kinijos gamintojai taip pat galėjo sutelkti dėmesį į vidaus rinką. Pažymima, kad pardavimo kaina Bendrijoje (t. y. importo kainos, įskaitant KLR ir Bendrijos gamintojų kainas) nuo pirminio tyrimo iki PTL padidėjo šešis kartus. Nustatyta, kad po PTL, kai buvo sustabdytas priemonių taikymas, vidutinė Kinijos importo kaina padidėjo apie 15 % ir pasiekė vidutinės importo iš kitų šaltinių (pvz., Čilės, Armėnijos, Irano ir Rusijos) kainos lygį. Kitaip tariant, dėl importo iš Kinijos po PTL kitų Bendrijos rinkos dalyvių kainos nebuvo priverstinai mažinamos, šis importas atitiko bendras tendencijas.

Eksporto kainų į trečiąsias šalis ir kainų lygio Kinijoje santykis

53. Nėra patikimų ir patikrintinų duomenų apie kainų lygį Kinijoje. Įvertinus vienintelio bendradarbiaujančio Kinijos gamintojo duomenis nustatyta, kad jo pardavimo vidaus rinkoje kainos yra pakankamai mažos. Tačiau vidaus rinkoje buvo parduodama tik atsitiktinai, todėl tokios informacijos tikrai nepakanka, kad būtų galima padaryti konkrečią išvadą dėl eksporto dempingo kainomis į Bendriją pasikartojimo tikimybės, jei priemonės būtų panaikintos. Be to, nebuvo taikomas RER, kuris būtų suteikęs galimybę tinkamai palyginti Kinijos vidaus rinkos ir eksporto kainas. Tačiau pažymima, kad nustatytas iš esmės nevykdomo eksporto dempingo skirtumas per PTL (18,5 %) yra daug mažesnis už dempingo skirtumą, kuris buvo nustatytas per pirminį tyrimą (38,5 %). Atsižvelgiant į tai, kad Kinijos eksporto kainos po PTL padidėjo maždaug 15 %, akivaizdu, kad šiuo metu iš KLR į Bendriją greičiausiai nebūtų eksportuojama dempingo kaina.

Eksporto į trečiąsias šalis kainų ir kainų lygio Bendrijoje santykis

54. Išnagrinėjus Bendrijos pramonės pateiktą statistinę informaciją, pagrįstą, kaip teigta, Kinijos eksporto statistiniais duomenimis, nustatyta, kad per PTL ir vėliau Kinijos eksporto į trečiąsias šalis kainos vidutiniškai buvo tokios pačios, kaip Kinijos eksporto į Bendriją kainos. Tai gali reikšti, kad Kinijos gamintojai iš esmės neskirsto eksporto kainų politikos pagal eksporto rinkas, todėl nėra paskatų ir tikimybės padidinti eksporto į Bendrijos rinką kiekį.

Paklausa Kinijos vidaus rinkoje

55. Išnagrinėjus turimą informaciją nustatyta, kad KLR vidaus rinkoje yra labai didelė KLR gamybos FeMo paklausa. Be to, kaip paaiškinta 42 konstatuojamojoje dalyje, KLR parengė didelį priemonių, kuriomis siekiama ateityje užtikrinti patikimą FeMo tiekimą, paketą. Tokia eksportą ribojanti politika galėtų labai greitai pasikeisti, tačiau KLR artimoje ateityje to daryti neketina.

4. Išvada

56. Nagrinėdama, ar yra tikimybė, kad panaikinus antidempingo priemones dempingas vėl būtų vykdomas, Komisija prašė pateikti ir tikrino visą turimą informaciją.

57. Išnagrinėjus nustatyta, kad nors KLR esama nepanaudotų pajėgumų, tačiau nustojus galioti priemonėms dėl to eksportas dideliais kiekiais į Bendriją nepasikartotų, nes Kinijos FeMo pramonės politika siekiama riboti eksportą, be to, nėra akivaizdžių su kainomis susijusių paskatų, dėl kurių pardavimas būtų nukreiptas į Bendriją. Todėl nėra priežasčių manyti, kad Kinijos eksporto kiekis bent artimoje ateityje būtų didelis, be to, svarbiausia, nemanoma, kad būtų eksportuojama dempingo kainomis, kaip nustatyta per pirminį tyrimą.

58. Todėl nebūtina nagrinėti galimo žalos pasikartojimo ir Bendrijos interesų, nes nėra tikimybės, kad eksportas dempingo kainomis iš nagrinėjamosios šalies, kuris galėtų daryti žalą, pasikartotų. Todėl importuojamam KLR kilmės FeMo taikomos priemonės turėtų būti panaikintos, o tyrimas nutrauktas.

D. ATSKLEIDIMAS

59. Suinteresuotosioms šalims buvo pranešta apie esminius faktus ir aplinkybes, kuriais remiantis ketinta siūlyti panaikinti KLR galiojančias priemones ir nutraukti tyrimą. Visoms šalims buvo suteikta galimybė teikti pastabas. Nė viena šalis pirmiau nustatytoms išvadoms neprieštaravo.

60. Todėl daroma išvada, kad priemonės turėtų būti panaikintos, o tyrimas nutrauktas, nes nėra tikimybės, kad panaikinus priemones pasikartotų FeMo eksportas reikšmingais kiekiais iš KLR į Bendriją.

PRIĖMĖ ŠĮ REGLAMENTĄ:

1 straipsnis

Panaikinamos Tarybos reglamentu (EB) Nr. 215/2002 nustatytos antidempingo priemonės importuojamam Kinijos Liaudies Respublikos kilmės feromolibdenui ir nutraukiamas tyrimas dėl šio importuojamo produkto.

2 straipsnis

Šis reglamentas įsigalioja kitą dieną po jo paskelbimo Europos Sąjungos oficialiajame leidinyje .

Šis reglamentas yra privalomas visas ir tiesiogiai taikomas visose valstybėse narėse.

Priimta Briuselyje […]

Tarybos vardu

Pirmininkas

[1] OL L 56, 1996 3 6, p. 1. Reglamentas su paskutiniais pakeitimais, padarytais Reglamentu (EB) Nr. 2117/2005 (OL L 340, 2005 12 23, p. 17).

[2] OL L 35, 2002 2 6, p. 1.

[3] OL L 293, 2006 10 24, p. 15.

[4] OL L 190, 2007 7 21, p. 1.

[5] OL C 262, 2006 10 31, p. 28.